ประกันภัยรับมือ เคลมฉ้อฉลพุ่ง
ประกันภัยรับมือเคลมฉ้อฉลระบาด หวังอินชัวรันส์ บูโร ช่วยรับมือ พร้อมเข้มรับลูกค้า
11 พ.ย. 2559

ประกันภัยรับมือเคลมฉ้อฉลระบาด หวังอินชัวรันส์ บูโร ช่วยรับมือ พร้อมเข้มรับลูกค้า
นายวาสิต ล่ำซำ กรรมการที่ปรึกษาคณะกรรมการประกันภัยอุบัติเหตุและสุขภาพ สมาคมประกันวินาศภัยไทย เปิดเผยว่า จากการรวบรวมข้อมูลของสมาคมตั้งแต่ต้นปีที่ผ่านมา พบว่า มีลูกค้าบางกลุ่มที่ขอเคลมสินไหมในส่วนของประกันอุบัติเหตุ (พีเอ) และสุขภาพ ในลักษณะที่ผิดปกติและชวนให้สงสัยว่าจะมีการฉ้อฉลเกิดขึ้น คิดเป็นมูลค่าสินไหมสูงมากกว่า 100 ล้านบาท ทำให้แต่ละบริษัทต้องใช้ความระมัดระวังและแลกเปลี่ยนข้อมูลในการรับประกันมากขึ้น
“ถ้าเป็นการเคลมแบบปกติก็ไม่มีปัญหาอะไร ทุกบริษัทก็พร้อมจ่ายให้กับลูกค้าอยู่แล้ว แต่สิ่งที่เกิดขึ้นคือการฉ้อฉล เช่น คนเดียวทำประกันพีเอและสุขภาพมากถึง 17 บริษัท มีทุนประกันมากกว่า 10 ล้านบาท พอได้จังหวะมาขอเคลม บริษัทประกันสงสัย เพราะมีทุนประกันสูง ก็คุยกันแชร์ข้อมูลกันถึงรู้ว่าตอนนี้มีลักษณะเคลมสินไหมแบบนี้เยอะมากขึ้น” นายวาสิต กล่าว
อย่างไรก็ตาม เชื่อว่าหลังจากที่มีการนำเรื่องอินชัวรันส์ บูโรมาใช้ในต้นปีหน้าแล้ว เรื่องการฉ้อฉลก็คงลดลง เนื่องจากจะมีข้อมูลตรวจสอบลูกค้าได้ว่ามีการทำประกันอะไรไว้บ้าง ขณะเดียวกันในส่วนธุรกิจประกันเอง ก็ต้องเพิ่มความรอบคอบมากขึ้นในการรับประกันภัย ทั้งในเรื่องของการกรอกรายละเอียดเอกสาร เช่น ต้องระบุด้วยว่าทำประกันแบบนี้มาแล้วกี่บริษัท หรือช่องทางขายต่างๆ ที่เน้นสะดวก รวดเร็ว แต่ขาดความรอบคอบ